רויאל ראמבל (2020)

**רויאל ראמבל (2020)** היה אחד מאירועי השלם וצפה של ארגון ההיאבקות האמריקאי, ה-WWE, ששודר בערוץ של ה-WWE Network. האירוע כלל את שני המותגים (Raw וסמאקדאון) ונערך ב-26 בינואר 2020, באולם מינוט מייד פארק שביוסטון, טקסס. האירוע היה האירוע ה-33 בסדרת אירועי רויאל ראמבל.

שמונה קרבות התנהלו באירוע, כולל שניים שהתקיימו במופע המקדים לאירוע. בקרב המרכזי, דרו מקינטייר ניצח בקרב הרויאל ראמבל של הגברים, בעוד ששארלוט פלייר ניצחה בקרב הרויאל ראמבל של הנשים. עוד ברשימת הקרבות, "השד" בריי וויאט ניצח את דניאל בריאן בקרב רצועה ושמר על האליפות האוניברסלית, רומן ריינס ניצח את המלך קורבין בקרב ספירות בכל מקום, ובקי לינץ' ניצחה את אסקה בהכנעה ושמרה על אליפות הנשים של Raw. האירוע כלל גם את חזרתו של אדג', שהתאבק בפעם האחרונה בשנת 2011, כשהודיע על פרישה בשל פציעת צוואר.

## הפקה
### רקע

הרויאל ראמבל הוא אירוע שלם וצפה שנתי, המופק על ידי ה-WWE במתכונת של חודש ינואר מאז שנת 1988. הוא אחד מארבעת אירועי השלם וצפה המקוריים של הארגון, לצד רסלמניה, סאמרסלאם וסדרת ההישרדות; אירועים המכונים "ארבעת הגדולים". שם האירוע נקרא על שם קרב הרויאל ראמבל המסורתי, שהוא מעין קרב באטל רויאל משופר, שבו המשתתפים בקרב נכנסים אליו בזמנים שונים בניגוד לקרב באטל רויאל רגיל, שבו כל המשתתפים נמצאים בזירה מהתחלה. בדרך כלל, גם קרב הרויאל ראמבל של הגברים וגם של הנשים כוללים 30 משתתפים. כמיטב המסורת, המנצח/ת בקרב הרויאל ראמבל של הגברים והנשים קיבל/ה הזדמנות להתחרות על תואר אליפות לבחירתו/ה באירוע רסלמניה 36. למנצח ברויאל ראמבל של הגברים הייתה האפשרות לבחור בין האליפות האוניברסלית של Raw לבין אליפות ה-WWE של סמאקדאון. למנצחת ברויאל ראמבל של הנשים הייתה האפשרות לבחור בין אליפות הנשים של Raw לבין אליפות הנשים של סמאקדאון.

### עלילות
האירוע כלל קרבות שנבעו מעלילות מתוסרטות גם מ-Raw וגם מסמאקדאון.

#### Raw

בעוד שאליפות ה-WWE מוגנת כל שנה באירוע הרויאל ראמבל, ב-6 בינואר 2020 בתוכנית Raw, נודע שקרב על אליפות ה-WWE לא יתקיים באירוע. במקום זאת, מכיוון שהרגיש שאין לו מתחרה ראוי שיתחרה מולו על התואר, אלוף ה-WWE, ברוק לסנר, החליט שהוא נכנס לקרב הרויאל ראמבל כמספר 1. חוקי הקרב נשארו כמו שהם, אף על פי שלסנר החזיק באחת מאליפויות העולם, כשהזוכה בקרב הרויאל ראמבל יכול לבחור לקבל הזדמנות על אחת מחגורות האליפות באירוע רסלמניה 36. ב-20 בינואר, הנציג של לסנר, פול היימן, הזכיר לאוהדים את הפרס לזוכה בקרב הרויאל ראמבל, אך חזר על דבריו בעבר ואמר שאין מתחרה ראוי מספיק כדי שיתחרה מול לסנר בקרב המרכזי של רסלמניה. בדברים אלו הוא רמז על כך שאם לסנר ינצח, הוא ימנע מהמשתתפים האחרים בקרב את פרס זה.

באירוע , הקבוקי ווריורס (אסקה וקיירי סיין) הגנו בהצלחה על אליפות זוגות הנשים של ה-WWE נגד אלופת הנשים של Raw, בקי לינץ' ושארלוט פלייר במסגרת קרב TLC: שולחנות, סולמות וכיסאות. לילה לאחר מכן בתוכנית Raw, בקי לינץ', רואיינה מאחורי הקלעים בנוגע להפסדה. היא טענה שהיא לא הייתה עצמה במהלך החודשים האחרונים והרגישה שההנהלה הכניסה אותה לקרבות זוגות בכוונה למנוע ממנה להתחרות נגד אסקה בקרב יחידים, מחשש שתפסיד לה את התואר. עוד ציינה שהיא לעולם לא הצליחה לנצח את אסקה ובכוונתה לשנות זאת. שבוע לאחר מכן, לינץ' איתגרה את אסקה לקרב על אליפות הנשים של Raw. אסקה נענתה לאתגר בחיוב והקרב ביניהן הפך רשמי לאירוע הרויאל ראמבל.

במופע המקדים לאירוע TLC, הומברטו קאריו ניצח את אנדרדה. לילה לאחר מכן בתוכנית Raw, השניים היו אמורים להשתתף בקרב גאונטלט אשר קבע את זהות המועמד לאליפות ארצות הברית של ריי מיסטריו. קאריו העפיל לשלב הגמר בו התחרה נגד אנדרדה, שלא הופיע בעת השמעת מוזיקת הכניסה שלו. במקום זאת, אנדרדה תקף את קאריו מאחור ולאחר מכן ביצע עליו את מהלך ההאמרלוק DDT על הרצפה החשופה מחוץ לזירה. בעקבות זאת, קרב הגאונטלט הסתיים ללא הכרעה. לאחר מכן, אנדרדה זכה באליפות ארצות הברית לאחר שניצח את מיסטריו באירוע חי של ה-WWE במדיסון סקוור גארדן ב-26 בדצמבר. לאחר שאנדרדה הגן על התואר בהצלחה נגד אותו מיסטריו בקרב סולם ב-20 בינואר בתוכנית Raw, הוא ניסה לבצע על מיסטריו את מהלך ההאמרלוק DDT על הרצפה החשופה מחוץ לזירה כפי שביצע על קאריו. לעומת זאת, קאריו הגיח לפתע והדף את אנדרדה, שנסוג לאחור ביחד עם זלינה וגה. קאריו איתגר את אנדרדה לקרב על אליפות ארצות הברית באירוע הרויאל ראמבל, שכתוצאה מכך הפך רשמי והוקדם אל המופע המקדים לאירוע.

#### סמאקדאון

באירוע סדרת ההישרדות, "השד" בריי וויאט הגן בהצלחה על האליפות האוניברסלית נגד דניאל בריאן. בתוכנית סמאקדאון לאחר מכן, וויאט (בדמות ה-Firefly Fun House שלו) איתגר את בריאן לקרב נוסף על התואר, כשבריאן אימץ את תנועת ה-"Yes", שעימה הזדהה בתחילת הקריירה. בריאן נענה לאתגר זה בחיוב. "השד" הופיע ותקף את בריאן, כשתלש את שיערו של בריאן. שבוע לאחר מכן, המיז, שהיה מעורב בפיוד זה, אמר שבריאן לא נראה אותו הדבר מאז ש"השד" תקף אותו וטען שאף על פי שהוא ובריאן לא אוהבים אחד את השני, הוא ימצא את בריאן ויחזיר אותו למה שהיה פעם. וויאט הפריע ורצה "לשחק" עם המיז, משום שבריאן נעלם במהלך השבועות הבאים. קרב שאינו על התואר נקבע בין וויאט למיז לאירוע TLC: שולחנות, סולמות וכיסאות, שבו וויאט ניצח את המיז. לאחר הקרב, דמות בעלת קפוצ'ון תקפה את וויאט, כשלאחר מכן התגלה שזה הוא לא אחר מאשר דניאל בריאן, שהגיע מגולח בשיערו ובזקנו. בתוכנית סמאקדאון באותו השבוע, גם דניאל בריאן וגם המיז הביעו את התשוקה שלהם לנצח את "השד" בריי וויאט ולזכות באליפות האוניברסלית. השניים נקטעו על ידי המלך קורבין, שמנגד טען שהוא הראוי ביותר לקבל קרב על התואר מאחר שהוא ניצח את רומן ריינס באירוע TLC. ב-27 בדצמבר, בריאן ניצח את המיז וקורבין בקרב משולש אשר קבע את זהות המועמד לאליפות האוניברסלית נגד וויאט באירוע הרויאל ראמבל. ב-16 בינואר, בריאן תקף את "השד" עד למצב שבו האחרון נסוג לאחור. בעקבות זאת, בריאן שינה את התניית הקרב בין השניים לקרב רצועה, כך ש"השד" לא יוכל לברוח ממנו.

ב-27 בדצמבר, במהלך הקרב המשולש אשר קבע את זהות המועמד לאליפות האוניברסלית, רומן ריינס תקף את המלך קורבין, כך שגרם לו לאבד סיכוי לנצח בקרב. שבוע לאחר מכן, ריינס הודיע על השתתפותו בקרב הרויאל ראמבל. מאוחר יותר באותו הערב, ריינס חבר לשורות דניאל בריאן בקרב זוגות נגד קורבין ודולף זיגלר, שהסתיים ללא הכרעה. לאחר הקרב, קורבין וזיגלר תקפו את ריינס, עד שהאוסוס (ג'יי אוסו וג'ימי אוסו) חזרו כדי להיחלץ לעזרתו של ריינס. ב-10 בינואר, קורבין הודיע גם הוא על השתתפותו בקרב הרויאל ראמבל וטען שריינס פוחד להתחרות מולו. בתגובה, ריינס איתגר את קורבין לקרב חוזר ביניהם מוקדם יותר באירוע הרויאל ראמבל, אתגר שקורבין נענה אליו בחיוב. שבוע לאחר מכן, ריינס ניצח את רוברט רוד בקרב שולחנות, מה שאפשר לו לבחור את התניית הקרב בינו לבין קורבין. ריינס בחר בקרב ספירות בכל מקום.

בתוכנית סמאקדאון שלאחר האירוע סדרת ההישרדות, אלופת הנשים של סמאקדאון, ביילי, וקפטנית קבוצת סמאקדאון, סשה בנקס, ביקרו את יתר מחלקת הנשים של סמאקדאון על כך שאכזבו אותן בקרב הדחות הנשים המסורתי. השתיים שמו דגש בביקורת שלהן על התצוגה של חברת הקבוצה, לייסי אוואנס. מנגד, אוואנס יצאה אליהן כדי להתעמת ואף ביצעה על בנקס את מהלך ה-Women's Right. אוואנס פקפקה ביכולת ההנהגה של ביילי ובנקס, כששלושתן נקלעו למספר עימותים ביניהן במשך השבועות. ב-10 בינואר, אוואנס הייתה אמורה להתחרות נגד בנקס, אך האחרונה לא הופיעה לקרב ובמקומה ביילי הופיעה על המסך הראשי תוך כדי שהיא מתגרה באוואנס. בתגובה, אוואנס הגיעה אל מאחורי הקלעים ותיגרה בין השתיים פרצה. שבוע לאחר מכן, אוואנס הייתה אמורה להתחרות נגד בנקס פעם נוספת, אך האחרונה לא הייתה כשירה לקרב עקב פציעה בקרסול. בלית ברירה, לאחר שנכפה עליה מצד צוות ההנהלה, ביילי תפסה את מקומה בקרב נגד אוואנס, כשהיא נחלה הפסד לאותה אוואנס. בעקבות ניצחונה של אוואנס, היא זוכתה בקרב על אליפות הנשים של סמאקדאון נגד ביילי באירוע הרויאל ראמבל.

לאחר היעדרות של שבעה חודשים, שיימוס הופיע בקטע וידאו ב-29 בנובמבר בתוכנית סמאקדאון, כשהוא הודיע שהוא יחזור בקרוב לפעילות בזירה. במשך השבועות הבאים, קטעי וידאו נוספים שודרו, כששיימוס טען שהרוסטר של סמאקדאון נהיה יותר מדי רך בזמן היעדרו. ב-3 בינואר, בזמן ששורטי ג'י הותקף על ידי הריבייבל (דאש ויילדר וסקוט דוסון), שיימוס חזר, כך שנראה שהוא נחלץ לעזרתו של שורטי ג'י. לעומת זאת, לאחר שהריבייבל עזבו את הזירה, שיימוס תקף את שורטי ג'י בעזרת מהלך הברוג קיק. שיימוס טען ששורטי ג'י לא עשה את עבודתו כראוי בסמאקדאון ואף המשיך לתקוף אותו במהלך השבועות שבאו לאחר מכן. לבסוף, קרב בין השניים נקבע למופע המקדים של אירוע הרויאל ראמבל.

## אירוע

### מופע מקדים

שני קרבות התקיימו במהלך המופע המקדים. בקרב הראשון, שיימוס התחרה נגד שורטי ג'י. בסיום, שיימוס ביצע על שורטי ג'י את מהלך הסיום שלו, הברוג קיק, כדי לנצח בקרב.

בקרב השני, אנדרדה (שלווה לקרב על ידי זלינה וגה) הגן על אליפות ארצות הברית נגד הומברטו קאריו. סיום הקרב התנהל כך שקאריו ביצע על אנדרדה את מהלך ההוריקרנה, אך מנגד, אנדרדה הצליח להפוך זאת להצמדה מוצלחת אשר העניקה לו את הניצחון בקרב והגנה מוצלחת על התואר.

### קרבות מקדימים

האירוע עצמו נפתח בקרב ספירות בכל מקום בין רומן ריינס לבין המלך קורבין. לקראת אמצע הקרב, ריינס וקורבין נאבקו ביניהם ברחבי הקהל, שם ריינס ביצע על קורבין את מהלך הסמואן דרופ על שני שולחנות. בזמן שריינס תכנן לתקוף את קורבין בעזרת ציוד הפקה, ריינס הותקף על ידי דולף זיגלר ורוברט רוד. האוסוס (ג'יי אוסו וג'ימי אוסו) הגיעו ונחלצו לעזרת ריינס, כשתקפו את זיגלר ורוד. לאחר מכן, ריינס השליך את קורבין אל תוך מתקן שירותים כימיים, הפך את המתקן והמשיך לתקוף את קורבין ברחבי הקהל. בסיום, ריינס ביצע על קורבין את מהלכי "אגרוף הסופרמן" והספיר כדי להצמידו לניצחון.

מאחורי הקלעים, קווין אואנס אמר לסמואה ג'ו שהוא לא יכול לחכות כדי להדיח את סת' רולינס מקרב הרויאל ראמבל ואף הוסיף שלאחר מכן הוא ינצח בקרב. מנגד, ג'ו אמר לאואנס שגם הוא רוצה לעשות את אותו הדבר לרולינס, אך אם לאחר מכן, אואנס יעמוד בדרך של ג'ו להשגת המטרה הנעלה, הוא ידיח אותו.

הקרב שבא לאחר מכן היה קרב הרויאל ראמבל של הנשים אשר קבע את הטוענת לכתר לאחת מאליפויות הנשים ברסלמניה 36. אלכסה בליס וביאנקה בלאייר פתחו את הקרב כשתי המשתתפות הראשונות. במהלך הקרב, לאנה הודחה על ידי ליב מורגן עקב היריבות המתמשכת בין השתיים, כשלאחר שלאנה הודחה, היא הדיחה את מורגן מהקרב. בזמן שהיה נראה שמנדי רוז עשתה את דרכה לקראת הדחה, היא נחתה על אוטיס, ששכב על הרצפה ומנע ממנה לגעת בה. בלאייר ניסתה להדיח פעם נוספת את רוז, אך אוטיס תפס את רוז בידיו. כשבלאייר הדיחה את שותפתה של רוז, סוניה דוויל, האחרונה נפלה על רוז ואוטיס, כך שגם דוויל וגם רוז הודחו מהקרב באופן בלתי מכוון. בלאייר המשיכה ושברה את שיא ההדחות בקרב הרויאל ראמבל נשים של מישל מק'קול ושארלוט פלייר, שעמד על חמש הדחות (מקול קבעה את השיא בשנת 2018, ואילו פלייר השוותה את השיא שנה לאחר מכן). מייטי מולי, נעמי, בת' פיניקס, קלי קלי וסנטינה מארלה, כולן היו כניסות מפתיעות. שיינה בייזלר נכנסה לקרב אחרונה וסיימה יחדיו עם בלאייר עם שמונה הדחות. בסיום, שארלוט פלייר, שנכנסה כמספר ה-17, הדיחה אחרונה את בייזלר וניצחה בקרב, מה שהקנה לה את הזכות להתחרות על אליפות נשים לבחירתה ברסלמניה 36.

לאחר מכן, ביילי הגנה על אליפות הנשים של סמאקדאון נגד לייסי אוואנס. בסיום, אוואנס ניסתה לבצע על ביילי את מהלך המונסולט, מנגד, ביילי התחמקה מכך והצמידה את אוואנס לניצחון לאחר שאחזה במכנסיים של האחרונה בצורה לא חוקית. ניצחון זה של ביילי הקנה לה הגנה מוצלחת על התואר.

אז, "השד" בריי וויאט הגן על האליפות האוניברסלית נגד דניאל בריאן בקרב רצועה. "השד" שלט במחצית הראשונה של הקרב, כשהכה את בריאן בעזרת הרצועה. לפתע, בריאן החל לצבור מומנטום וביצע על "השד" את מהלך ההכנעה שלו, ה-LeBell Lock, תוך כדי שהוא משתמש ברצועה הקושרת ביניהם לטובתו. כשבריאן ניסה לבצע על "השד" את מהלך ה-Running Knee, האחרון תפס אותו וביצע עליו את מהלך "האחות אביגיל", אך בריאן הצליח לצאת מניסיון ההצמדה שבא לאחר מכן. בריאן לבסוף הצליח לבצע על "השד" את מהלך ה-Running Knee, שלא הספיק לו כדי להצמיד את האחרון לניצחון. בסיום, "השד" ביצע על בריאן את מהלך ההכנעה שלו, המנדיבל קלאו. בריאן ניסה להתחמק, אך "השד" הניף אותו באוויר וביצע עליו את מהלך הצ'וקסלאם, כשהוא עדיין המשיך לבצע את מהלך ההכנעה. לבסוף, "השד" ניצח בקרב ושמר על התואר בהצלחה. לאחר הקרב, צוות רפואי הגיע כדי לטפל בבריאן.

בקרב הלפני אחרון, בקי לינץ' הגנה על אליפות הנשים של Raw נגד אסקה (שלוותה לקרב על ידי קיירי סיין). סיום הקרב התנהל כך שאסקה ניסתה לירוק את התרסיס הירוק בפניה של לינץ', האחרונה בעטה באסקה, מה שגרם לתרסיס להתפזר באוויר ובפניה של אסקה. לינץ' ניצלה זאת כדי לבצע על אסקה את מהלך ההכנעה שלה, ה-Dis-arm-her, מה שלא הותיר לאסקה דבר מלבד להיכנע ובכך היא רשמה הגנה מוצלחת על התואר.

### הקרב המרכזי

הקרב המרכזי היה קרב הרויאל ראמבל של הגברים אשר קבע את הטוען לכתר לאחת מאליפויות העולם ברסלמניה 36. אלוף ה-WWE, ברוק לסנר (שלווה לקרב על ידי פול היימן), היה הראשון בזירה כפי שהצהיר קודם לכן. אליאס נכנס כמספר השני, כשהוא ביצע קטע נגינה, ואף התגרה בלסנר עד שהאחרון רדף אחרי אליאס לזירה ובמהרה גרם להדחתו. לסנר הדיח בפחות מדקה את שלושת המתחרים שבאו לאחר מכן, אריק רואן, רוברט רוד וג'ון מוריסון. קופי קינגסטון, שאותו לסנר ניצח עבור אליפות ה-WWE בחודש אוקטובר, נכנס כמספר השישי, כאשר הכניסה הבאה בתור הייתה ריי מיסטריו, שנגדו לסנר ניהל פיוד לאחרונה. לאחר מכן, חברו של קינגסטון לקבוצת הניו דיי, ביג אי, נכנס. השלושה חברו האחד לשני נגד לסנר, אך האחרון הצליח למנוע מהם את התכנון שלהם ולהדיח את שלושתם. לאחר שלסנר ניהל איחוד קצר עם חברו לשעבר לאימונים, שלטון בנג'מין (הכניסה העשירית), לסנר הדיח אותו לאחר שהוא גרם לו לחשוב שהם ישתפו פעולה במשך שארית הקרב. אז, שינסקה נקאמורה, הודח לאחר עשרים שניות. כמספר ה-12 נכנס בהפתעה מונטל וונטביוס פורטר (שהתאבק לאחרונה ב-WWE בשנת 2010), אך גם הוא הודח בפחות מדקה על ידי לסנר. בכניסות ה-13 וה-14 נכנסו קית' לי וברון סטרומן, בהתאמה, ולראשונה בקרב היה נראה שללסנר יש אתגר משמעותי, כשהשניים שיתפו פעולה נגדו. בזמן שלי וסטרומן ניסו להדיח אחד את השני, לסנר הצליח להדיח את שניהם באותו הזמן, מה שהוביל את לסנר למספר הדחות כולל של 13 הדחות, מה שגרם לו להשוות שיא ההדחות בקרב רויאל ראמבל של ברון סטרומן (שיא שאותו קבע באירוע הרויאל ראמבל הגדול ביותר בשנת 2018).

ריקושט, שנקלע לעימות נגד לסנר בתוכנית הקודמת של Raw, נכנס כמספר ה-15, כשדרו מקינטייר נכנס אחריו. בזמן שמקינטייר הסב את תשומת ליבו של לסנר, ריקושט הכה את לסנר בעזרת מכה מתחת לחגורה (כמו שלסנר הכה אותו בתוכנית Raw), מה שאפשר למקינטייר לבצע עליו את מהלך ה-Claymore ולהדיחו מהקרב. לאחר מכן, מקינטייר בהה בלסנר המודח, הספיק להדיח את ריקושט ואז שוב בהה בלסנר, שעשה את דרכו החוצה. חבר היכל התהילה, אדג', שנאלץ לפרוש מהיאבקות בשנת 2011 עקב פציעה בצוואר, ערך חזרה מפתיעה ונכנס כמספר ה-21. קווין אואנס (הכניסה ה-27) וסמואה ג'ו (הכניסה ה-29) פתחו בברית קצרה ביניהם נגד המתאבקים האחרים, כשאת עיקר המאמץ שלהם עשו נגד סת' רולינס (שלווה לקרב על ידי באדי מרפי, אקאם ורזאר), שנכנס לקרב אחרון. ג'ו ואואנס עזבו את הזירה והתחילו להיאבק נגד הארבעה. רולינס הצליח להדיח את ג'ו ואואנס הודות לעזרה ממרפי, אקאם ורזאר. מקינטייר, אדג', רנדי אורטון (הכניסה ה-25) ורומן ריינס (הכניסה ה-26) ביצעו על רולינס את המהלכים המזוהים עימם, כשמקינטייר התכבד והדיח אותו. לאחר איחוד זריז של הצמד Rated-RKO בין אדג' לאורטון, ולאחר שהאחרון יצר ציפייה שהוא הולך לבצע על אדג' את מהלך הסיום שלו, ה-RKO, אדג' הדיח את אורטון. בסיום, לאחר שאדג' הודח על ידי ריינס, מקינטייר ביצע על ריינס את מהלך ה-Claymore והדיח אותו כדי לנצח בקרב, מה שהקנה לו את הזכות להתחרות על אליפות עולם לבחירתו ברסלמניה 36.

## תוצאה לאורך זמן
### Raw

לילה לאחר מכן בתוכנית Raw, מנצח קרב הרויאל ראמבל של הגברים, דרו מקינטייר, הודיע שהוא יאתגר את ברוק לסנר לקרב על אליפות ה-WWE ברסלמניה 36, זאת לאחר שמקינטייר הצליח להדיח את לסנר לאחר שליטה מוחלטת של לסנר במחצית הראשונה של קרב הרויאל ראמבל. שבוע לאחר מכן, ריקושט, שעזר בהדחתו של לסנר, ניצח את סת' רולינס ובובי לאשלי בקרב משולש, וכתוצאה מכך הוא השיג קרב על אליפות ה-WWE נגד ברוק לסנר באירוע סופר שואודאון אשר יתקיים בחודש פברואר בערב הסעודית.

מנצחת קרב הרויאל ראמבל של הנשים, שארלוט פלייר, הגיעה לזירה כדי ליצור ציפייה לשאלה "על איזו אליפות היא תתחרה ברסלמניה?". שבוע לאחר מכן, פלייר אמרה שהיא ניצחה בעבר מספר פעמים גם את אלופת הנשים של Raw וגם את אלופת הנשים של סמאקדאון. לאחר מכן, היא נקטעה על ידי ריאה ריפלי, אלופת הנשים של NXT - אליפות שפלייר החזיקה פעם אחת בקריירה. ריפלי אמרה לפלייר שהיא צריכה לאתגר אותה בטענה שפלייר לא ניצחה אותה, אלא היא ניצחה את פלייר. פלייר דחתה במתן התשובה שלה עד לקרב שבו ריפלי הגנה על התואר שלה נגד ביאנקה בלאייר באירוע NXT TakeOver: Portland. באירוע זה, ריפלי הגנה בהצלחה על התואר נגד בלאייר, כשלאחר הקרב, פלייר תקפה את ריפלי ולאחר מכן הודיעה שהיא מאתגרת את ריפלי לקרב על אליפות הנשים של NXT ברסלמניה. זו היא הפעם הראשונה שבה הזוכה בקרב הראמבל בוחר/ת לאתגר אלוף מ-NXT לקרב על התואר.

אדג' ביצע את חזרתו לתוכנית Raw ואמר שהוא פקפק ביכולת שלו לבצע חזרה לפעילות בזירה לאחר פציעה שנייה בצוואר. עוד אמר שהוא עשה זאת בזכות עבודה קשה אשר אפשרה לו לבצע את חזרתו לזירה בקרב הרויאל ראמבל כדי שהוא יוכל לפרוש בעתיד בתנאים שהוא יציב לעצמו. לאחר מכן, רנדי אורטון הגיע כדי לברך את שובו של אדג' לארגון והציע לאדג' להתאחד עימו ולשחזר את ימי הצמד Rated-RKO. מנגד, הוא ביצע עליו את מהלך הסיום שלו, ה-RKO, מה שביסס את דמותו כדמות הרעה. אורטון המשיך ותקף את צווארו של אדג' בעזרת כיסא, כשביצע עליו את מהלך ה"קונצ'יירטו" שהיה מזוהה עם אדג' בעבר.

קרב חוזר על אליפות ארצות הברית התקיים בין האלוף, אנדרדה, להומברטו קאריו, שבו קאריו ניצח כתוצאה מפסילה בשל התערבות של זלינה וגה. כחלק מהעלילה כדי להסיר את פעילותו מהטלוויזיה עקב השעייתו מהארגון ל-30 ימים בעקבות הפרת מדיניות הבריאות של ה-WWE, קאריו ביצע עליו את מהלך ההאמרלוק DDT על הרצפה החשופה מחוץ לזירה.

בעקבות האיבה בין לאנה לליב מורגן, שגרמה לכך שלאנה הדיחה את מורגן לאחר שהיא בעצמה הודחה על ידי מורגן, קרב בין השתיים נקבע לתוכנית Raw, כשהפעם בובי לאשלי ורוסב הורחקו מהזירה. בקרב זה, מורגן ניצחה את לאנה. מורגן ניצחה את לאנה פעם נוספת בקרב חוזר בשבוע לאחר מכן, כשמיד לאחר קרב זה, רובי ריוט ביצעה את חזרתה מפציעה לארגון ותקפה את מורגן.

לאחר שביצע חזרה מפתיעה בקרב הרויאל ראמבל, מונטל וונטביוס פורטר התחרה בקרב יחידים נגד ריי מיסטריו, שבו הוא הפסיד. לאחר מכן, MVP הודיע שזה הוא היה הקרב האחרון שלו ב-WWE. למרות הקרב האחרון, MVP המשיך להופיע ב-10 בפברואר, כשהוא אירח את דרו מקינטייר בפינה "MVP's VIP Lounge". הוא הותקף על ידי מקינטייר לאחר שהוא העליב את האחרון, כשרצה להיות המנהל העסקי שלו. השניים התחרו ביניהם בקרב בשבוע לאחר מכן, שבו מקינטייר יצא עם ידו על העליונה.

סת' רולינס ובאדי מרפי הגנו על אליפות הזוגות של Raw נגד קווין אואנס וסמואה ג'ו. האחרון נפצע במהלך הקרב ונלקח אל מאחורי הקלעים, מה שהוביל לכך שאואנס נאלץ להתחרות לבדו נגד אלופי הזוגות. לעומת זאת, רולינס ומרפי הצליחו להגן על חגורות האליפות לאחר שמרפי הצמיד את אואנס לניצחון. ב-7 בפברואר, ה-WWE החליטו לקצר את שם הבמה שלו למרפי. פציעתו של ג'ו התבררה כמזערית כאשר הוא חזר כבר ב-10 בפברואר כדי לעזור לאואנס וה-Viking Raiders (אריק ואיבר) נגד קבוצתו של רולינס.

ב-4 בפברואר בתוכנית Raw, אסקה איתגרה את אלופת הנשים של Raw, בקי לינץ', לקרב נוסף על התואר. אתגר זה נענה בחיוב על ידי לינץ' וקרב ביניהן הפך רשמי לשבוע לאחר מכן. בקרב ביניהן שהתקיים ב-10 בפברואר, לינץ' הגנה בהצלחה על התואר, כשלאחר הקרב היא הותקפה על ידי שיינה בייזלר.

### סמאקדאון

בתוכנית סמאקדאון באותו השבוע, קרב שלושה נגד שלושה מהשבוע שעבר בין רומן ריינס והאוסוס (ג'יי אוסו וג'ימי אוסו) למלך קורבין, דולף זיגלר ורוברט רוד התקיים פעם נוספת, כשהפעם על המפסיד בקרב היה להיות מכוסה באוכל כלבים. ריינס והאוסוס ניצחו, וכתוצאה מכך הם כיסו את קורבין באוכל כלבים. שבוע לאחר מכן, קורבין איתגר את ריינס לקרב נוסף, כשהאחרון נענה לאתגר בחיוב וסוג הקרב שנקבע ביניהם היה קרב כלוב.

שיימוס ושורטי ג'י התחרו ביניהם פעם נוספת, כשגם הפעם שיימוס רשם ניצחון.

מנדי רוז הודתה לאוטיס על עזרתו בקרב הרויאל ראמבל של הנשים. לאחר עידוד מצד חברו לצמד Heavy Machinery, טאקר, אוטיס הציע לרוז לצאת עימו לדייט, כשהאחרונה הסכימה לקיומו של דייט זה ביום ולנטיין.

ביילי חגגה את ניצחונה על לייסי אוואנס, ואת ניצחונה של שארלוט פלייר בקרב הרויאל ראמבל. לאחר מכן, היא נקטעה על ידי נעמי, שיצאה חוצץ נגד טענתה של ביילי על כך שהיא ניצחה כל מתחרה אשר הציבו בפניה. ביילי תקפה את נעמי, שהשיבה בחזרה ויצאה עם ידה על העליונה במקרה זה. זה סימן את חזרתה של נעמי לסמאקדאון לאחר חצי שנה של היעדרות, כשבסופרסטאר שייק-אפ, שנערך באפריל 2019, היא הועברה ל-Raw, ומנגד, בדראפט, שנערך באוקטובר, לא צוין לאיזה מותג היא שויכה. שבוע לאחר מכן, נעמי התחרתה בקרב מרובע אשר קבע את הטוענת לכתר לאליפות של ביילי, שלבסוף כרמלה ניצחה בקרב זה.

## תוצאות

### סדר הכניסות וההדחות בקרב הרויאל ראמבל של הנשים

### סדר הכניסות וההדחות בקרב הרויאל ראמבל של הגברים

## קישורים חיצוניים
* 

## הערות שוליים

קטגוריה:אירועי שלם וצפה של ה-WWE בשנת 2020